**Pályázati felhívás**

**Balassi Bálint-Ösztöndíjprogram**

**Klebelsberg Kuno módszertani konferencia**

A Balassi Bálint-ösztöndíjprogramról szóló 606/2023. (XII. 22.) Korm. rendelet alapján a Külgazdasági és Külügyminisztérium (a továbbiakban: KKM) pályázatot hirdet a diaszpórában és a Kárpát-medencében magyarságismereti oktatást folytató önkéntes oktatók számára a

**külföldön élő magyarok személyes és szakmai kötődésének erősítésére**.

1. **Az ösztöndíj célja, általános tudnivalók**

A Külgazdasági és Külügyminisztérium a pályázaton elnyerhető ösztöndíjjal a nyertes pályázó külföldön élő magyarok személyes és szakmai kötődését, képzésüket, módszertani tudásuk megosztását és fejlesztését kívánja támogatni, valamint elősegíteni a magyar nyelv, történelem, kultúra, népművészet alapvető értékeinek átadására irányuló külhoni oktatás hatékonyabbá tételét.

1. **Az ösztöndíj tartalma**

A program a diaszpórában és a Kárpát-medencében magyarságismereti oktatást folytató önkéntes oktatóknak nyújt lehetőséget módszertani ismereteik megosztására és fejlesztésére.

Az ösztöndíjas periódus 1 hónap. Az ösztöndíjat elnyerő külhoni magyar személy (a továbbiakban: ösztöndíjas) fő tevékenysége a benyújtott szakmai terve alapján történő felkészülés a magyarországi konferenciára, a jó gyakorlatok rendszerezése, bemutatásra való előkészítése, majd azok megosztása műhelymunka keretében a konferencián, illetve aktív részvétel a konferencia munkájában.

**A magyarországi konferencia időpontja és helyszíne:** 2025. május 28-31., Budapest

**A konferencia várható témái:**

* a hagyományőrzés,
* az oktatási folyamat lépései, a taneszközök és módszerek megfelelő használata,
* a tehetséggondozás kérdései,
* az egyes pedagógiai irányzatok helye és szerepe a XXI. századi elvárások fényében,
* óratervek, tanmenetek a Balassi-füzetek használatához.

**Az ösztöndíjas köteles aktívan részt venni a programot lezáró konferencián és a munkáját bemutató előadást tartani.**

1. **Pályázati feltételek**

Pályázhat minden, a diaszpórában és a Kárpát-medencében magyarságismereti oktatást folytató önkéntes oktató, aki a magyar nyelv, történelem, népi kultúra oktatásával és megismertetésével kapcsolatos tevékenységet végez, és aktívan részt vesz az adott ország magyar közösségének életében.

1. **Kötelezően benyújtandó pályázati anyagok *(5 db melléklet):***
2. az *1. sz. mellékletben* található **pályázati adatlap** hiánytalanul kitöltve, szerkeszthető .doc vagy .docx formátumban, valamint aláírva, szkennelve .pdf formátumban is,
3. a *2. sz. mellékletben* található formanyomtatvány felhasználásával készített, aláírással ellátott **szakmai terv** szkennelve .pdf formátumban,
4. aláírással ellátott **önéletrajz** szkennelve .pdf formátumban, valamint
5. vagy egy **külhoni magyar szervezet, közösség** vezető képviselőjének (külhoni magyar szervezet, cserkészet, iskola, alapítvány, egyház, elismert személy stb.), vagy a magyar külképviseletnek az **ajánlás**a szkennelve .pdf formátumban.
6. **A pályázat benyújtásának határideje ÉS MÓDJA**

A 4. pontban meghatározott pályázati anyagot **2025. március 17. déli 12:00 óráig** (közép-európai idő /CET/) a **modszertani.konferencia****@mfa.gov.hu**e-mailcímre kell **kizárólag** **elektronikus úton** benyújtani. Az e-mail tárgyában kérjük feltüntetni: ***Pályázat–MODKONF 2025.*** A jelentkezés akkor tekinthető teljesnek, ha kapott visszaigazolást a pályázat beérkezéséről.

A KKM a pályázati határidő lejárta után beérkezett, illetve formailag hibás vagy hiányos pályázatokat nem veszi figyelembe. A pályázati határidő lejárta után **hiánypótlásra nincs lehetőség**. A jelentkezés pályázati anyag beérkezéséről szóló visszaigazoló e-mail birtokában tekinthető érvényesnek.

1. **A pályázatok értékelése**

A pályázatok értékelését a KKM által működtetett öttagú bírálóbizottság végzi. A bírálóbizottság a beérkezett érvényes pályázatokat a *3. sz. melléklet* szerinti bírálati szempontrendszer alapján rangsorolja. A szakmai tervre legfeljebb 100 pont adható. Azok a pályázók, akiknek terve nem éri el a 61 pontot, nem részesülhetnek ösztöndíjban. Amennyiben pontegyenlőség alakul ki, akkor az érintett pályázatok közül a bírálóbizottság tagjai egyéni döntéssel választják ki az ösztöndíjra jelöltet.

1. **A szerződéskötés általános feltételei**

A pályázatokról a döntést – a bírálóbizottság javaslatának figyelembe vételével – a külgazdasági és külügyminiszter hozza meg. A pályázat eredményéről a pályázók elektronikus címükre küldött értesítéssel kapnak tájékoztatást.

A döntéssel szemben fellebbezésnek nincs helye, a pályázó azonban a KKM képzésekért, ösztöndíjakért és tudománydiplomáciáért felelős helyettes államtitkárához kifogást nyújthat be, ha a pályázati eljárásra, a pályázat befogadására vagy a pályázati döntés meghozatalára vonatkozó eljárás jogszabálysértő, illetve a pályázati kiírásba ütközik. A kifogást a pályázónak a kifogásolt intézkedésről vagy mulasztásról való tudomásszerzéstől számított 10 napon belül, de legkésőbb annak bekövetkezésétől számított 30 napon belül, írásban kell benyújtania. A pályázónak a kifogás benyújtásakor az államháztartásról szóló törvény végrehajtásáról szóló 368/2011. (XII. 31.) kormányrendelet 102/D. §-ában meghatározottak szerint kell eljárnia. Ugyanezen jogszabályhely rendelkezik a kifogás elbírálásának rendjéről is.

A pályázaton ösztöndíjat nyert személyek névsora nyilvános, a https://klebelsbergosztondij.hu/modszertani-osztondij honlapon kerül közzétételre. A pályázó a pályázaton való részvétellel hozzájárul ahhoz, hogy neve az ösztöndíj elnyerése esetén a jogszabályoknak megfelelően nyilvánosságra kerüljön.

Az ösztöndíjat elnyert személlyel a KKM ösztöndíjszerződést köt, amely tartalmazza az ösztöndíjas jogait és kötelezettségeit. Az ösztöndíj a személyi jövedelemadóról szóló 1995. évi CXVII. törvény 1. sz. melléklete 4.7. f) pontja értelmében adómentes. **A pályázatot elnyerő személy tudomásul veszi, hogy a szerződés aláírásának és az ösztöndíj folyósításának kötelező alaki feltétele, hogy magyarországi forintalapú, illetve külföldi euró- vagy dollárkompatibilis devizaalapú bankszámlával rendelkezzen.** **Revolut számlát nem adhat meg a pályázó.** Az ösztöndíjas vállalja a banki igazolás beszerzését attól a banktól, ahová az ösztöndíjat kéri utalni. A banki igazolás tartalmazza a számlavezető bank pontos nevét és címét, az IBAN bankszámlaszámot, a SWIFT-kódot, valamint azt is, hogy milyen devizában tud utalást fogadni. Az ösztöndíj digitális bankon keresztüli folyósítására nincs lehetőség. Az ösztöndíjas köteles a banki igazolást az ösztöndíj elnyeréséről szóló értesítést követő 30 naptári napon belül megküldeni a KKM részére.

Az ösztöndíjas nem jogosult az ösztöndíjra vagy annak egy részére, valamint kizárható a következő két év pályázati lehetőségeiből, amennyiben az ösztöndíjszerződésben foglaltakat megszegi.

A nyertes pályázó a szerződéskötéstől elállhat, amennyiben

-    a körülményeiben a pályázat benyújtását követően olyan változás következik be, amely nem teszi lehetővé a programban való részvételt, s mindezt hitelt érdemlően igazolja,

-    olyan információ jut a birtokába, amely a pályázat benyújtása előtt nem volt számára ismert, és annak ismerete esetén nem nyújtotta volna be a pályázatát, s mindezt hitelt érdemlően igazolni is tudja.

1. **AZ ÖSZTÖNDÍJAS KÖTELEZETTSÉGEI:**

Az ösztöndíjas köteles

* banki igazolást benyújtani arról, hogy magyarországi forintalapú, illetve külföldi euró- vagy dollárkompatibilis devizaalapú bankszámlával rendelkezik,
* részt venni a magyarországi konferencia munkájában 2025. május 28-31. között, valamint
* beszámolót készíteni a pályázatában benyújtott szakmai terv megvalósításáról 2025. június 15-ig.
1. **Az ösztöndíjas JuTTATÁSAI:**

A pályázaton ösztöndíjban részesíthető személyek száma legfeljebb 40 fő.

Az ösztöndíjasok differenciált ösztöndíjban részesülnek tevékenységük (hétvégi magyar iskolai oktatás) helyszíne (ország) alapján.

|  |  |
| --- | --- |
| a tevékenység helyszíne | az ösztöndíj mértéke |
| Európa | 200 000 HUF |
| Ázsia | 230 000 HUF |
| Észak-Amerika | 300 000 HUF |
| Afrika, Dél-Amerika | 470 000 HUF |
| Ausztrália, Új-Zéland | 600 000 HUF |

**Az ösztöndíj az ösztöndíjszerződés megkötését követően, a magyarországi programszakasz sikeres megvalósulása után, egyösszegben kerül kifizetésre az ösztöndíjas által megadott bankszámlaszámra.**

**Az ösztöndíj összegén felül az ösztöndíjas a jelen pályázati felhívásban meghatározott feladatok teljesítésével kapcsolatosan költségtérítési, illetve egyéb, más jogcímen keletkezett díjigénnyel nem léphet fel a KKM irányába.**

1. **Pályázati eredmények közzététele**

A pályázat eredményéről szóló értesítés határideje: **2025. március 31.** A pályázatot elnyert ösztöndíjasok névsorát a KKM a <https://klebelsbergosztondij.hu/modszertani-osztondij/> honlapon teszi közzé.

1. **TÁJÉKOZTATÁS**

A pályázattal kapcsolatban felvilágosítást kaphatnak az alábbi elérhetőségeken:

Külgazdasági és Külügyminisztérium

Magyar Nyelvi Képzésekért, Diaszpóra és Balassi Programokért Felelős Főosztály

Kárpáti-Bátri Zita referatúravezető (telefon: +36-1-458-1703)

E-mail: modszertani.konferencia@mfa.gov.hu

1. **A PÁLYÁZAT FORRÁSA**

Magyarország 2025. évi központi költségvetéséről szóló 2024. évi XC. törvény 1. melléklet XVIII. Külgazdasági és Külügyminisztérium fejezet, 1. Külgazdasági és Külügyminisztérium Központi Igazgatása cím.

Összeg: 15.000.000 Ft.

*1. sz. melléklet*

|  |
| --- |
| **PÁLYÁZATI ADATLAP** |
|  |  |
| **A) Személyes adatok** |
| Családnév |   |
| Keresztnév |   |
| Állampolgárság |   |
| Születési hely és idő |   |
| Anyja születési neve |   |
| Úti okmány típusa és száma |   |
| Állandó lakóhelye |   |
| Postázási cím |   |
| E-mail |   |
| Telefon |   |
| Legmagasabb iskolai végzettsége |   |
|  |  |
|  |  |
| **B) Oktatói tevékenység** |
| 1. Melyik hétvégi magyar iskolában/magyar szervezetnél tanít jelenleg (hétvégi magyar iskola, magyar szervezet, misszió stb.)? |  |
| 2. Kérjük, nevezze meg a szervezetet és adja meg elérhetőségét (postai cím, e-mail, weblap)! |  |
| 3. Hány csoportban tanít? Hány főt? Milyen rendszerességgel? |   |
| 4. Hány éveseket tanít? |   |
| 5. Vannak-e homogén nyelvi szintű csoportjai? Ha igen, milyen szintűek? |   |
| 6. Milyen nyomtatott tananyagokat használ? |   |
| 7. Készít saját tananyagokat, taneszközöket? |   |
| 8. Jelenleg tanárként dolgozik főállásban, vagy dolgozott korábban? Milyen típusú iskolában? Mit tanít(ott)? |   |
| 9. Volt az utóbbi 5 évben magyarországi továbbképzésen? |   |
| 10. Ha igen, akkor mikor és hol? Kérjük, adja meg a továbbképzést meghirdető szervezet nevét!  |  |
| 11. Milyen területen lenne a legnagyobb szüksége a konzultációra, segítségre?  |   |

1. Alulírott a pályázat beküldésével tudomásul veszem és elfogadom a pályázati felhívásban szereplő feltételek összességét, különös tekintettel az ösztöndíj elnyerése esetén a pályázati felhívás szövegében meghatározott adatszolgáltatási és tájékoztatási kötelezettségeimre.

2. Felelősségem tudatában kijelentem, hogy a pályázati adatlapon és a pályázathoz csatolt dokumentumokon az általam megadott adatok a valóságnak megfelelnek.

3. A pályázat beküldésével tudomásul veszem és elfogadom, hogy a KKM a személyes adataimat az (EU) 2016/679 európai parlamenti és tanácsi rendelet (GDPR) 6. cikk (1) bekezdés a) pontja alapján, hozzájárulásommal kezeli. Tudomásul veszem, hogy pályázatom elutasítása esetén a KKM személyes adataim kezelését megszünteti.

|  |  |
| --- | --- |
| Dátum:\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Aláírás:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_<név nyomtatott betűvel> |

*2. sz. melléklet*

**Szakmai terv**

Kérjük, térjen ki szakmai tervében arra,

1. melyek hétvégi iskolájának és a helyi magyar közösségnek a jellemzői (a gyerekek száma, a csoportok száma, a helyszín jellemzői, ellátottság stb.);
2. milyen csoportokat (életkori és nyelvi összetétel, létszám) tanít jelenleg, és milyen csoportok oktatását tervezi a közeljövőben;
3. milyen nyomtatott tananyagokkal, kész taneszközökkel tud a leghatékonyabban tanítani a csoportjában a hétvégi magyar iskolában;
4. milyen tananyagok készítését tartja a legfontosabbnak;
5. milyen nehézségekkel szembesül munkája során, mik ezekre a megoldási javaslatai;
6. milyen kérdésekre szeretne választ kapni a magyarországi képzésen;
7. milyen formában tervezi a magyarországi képzési szakaszban szerzett ismeretek továbbadását az otthoni közösségben;
8. milyen formában látja hasznosíthatónak a magyarországi képzési szakaszban szerzett ismereteket az otthoni közösségben.

|  |  |
| --- | --- |
| Dátum:\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Aláírás:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_<név nyomtatott betűvel> |

*3. sz. melléklet*

**Bírálati szempontrendszer**

**Szakmai terv (összesen max. 100 pont)**

Adható pontszámok:

A szakmai terv célja, várható szülőföldi hasznosulása: **max. 70 pont**

A megosztani kívánt gyakorlatok sokszínűsége: **max. 10 pont**

A szakmai terv kidolgozottsága: **max. 20 pont**

Azok a pályázók, akiknek szakmai terve nem éri el a 61 pontot, nem részesülhetnek ösztöndíjban.